
Az ifjú egyház: Intézmény, hatalom és identitás Az ifjú pápában

A katolikus egyház filmművészeti reprezentációi sok esetben nemcsak a vallás médiajelenlétét, hanem ettől elválaszthatatlanul az intézményt körülvevő társadalmi problémákat is vizsgálják. A hit modern világban való átalakulása mellett így olyan immanens jelenségek is tematizálódnak, mint az egyház összefonódása a profán politikával, a zsarolási és szivárogtatási ügyek, illetve a szexuális visszaélésekkel kapcsolatos botrányok. Paolo Sorrentino minisorozatai, Az ifjú pápa és Az új pápa komplex módon mutatják be az egyház és a társadalom viszonyát: gondolkodnak mind az intézmény modern kori identitáskereséséről, mind az azt övező társadalmi problémákról. Az HBO felületén debütált sorozatok ezt a tartalomszolgáltatóra jellemző egyedi, műfaji konvenciókat kiforgató hangvétellel teszik, a komolyság és a szatirikus humor elegyét használva. Ebből kifolyólag Sorrentino művei egyszerre fordulnak csodálattal a vallás felé, miközben egyházkritikai és ezáltal társadalomkritikai aspektussal is rendelkeznek. Utóbbi megjelenését a művekben érdemes a vallással kapcsolatos szociológiai elméletekkel is összevetni, hiszen a sorozatok filmesztétikain túl társadalomtudományos szempontból is érdekesek. A művekben megjelenő egyházkritikai állítások humorral való ötvözése miatt a dolgozat a szatíraelméletek felől is gondolkodik a sorozatokról. Az alkotások stilisztikai és narratológiai elemzéséhez ezen vallásszociológiai és társadalomkritikai áttekintés nyújt elméleti keretet, amelynek segítségével feltárhatók a Sorrentino sorozataiban fellelhető gondolatok az intézmény jelenkori helyzetéről, illetve az egyházi és politikai hatalom működéséről. Az elemzés rámutat egyrészt arra, hogy a sorozatok szimbolikus képi világon át jelenítik meg a hatalmi egyensúlyok és eszmerendszerek működését, másrészt a narratíva metaforákban gazdag jellegére is. A sorozatok egyszerre reprezentálnak társadalmi strukturális jelenségeket, illetve gondolkoznak a vezetői attitűdök és az intézmény átalakulásának összefüggéseiről. A dolgozat filmelméleti és társadalomtudományi szempontokat is figyelembe véve vizsgálja a művek stilisztikai és narratológiai sajátosságait, és elhelyezi az alkotásokat az egyházkritikus médiaszövegek között, hangsúlyozva a sorozatok azon tulajdonságát, hogy az egyházat nem is annyira a vallás felől közelítik meg, hanem inkább mint politikai hatalommal és befolyással rendelkező társadalmi intézményt kezelik.



